[cid:image001.jpg@01CF27F4.79227AC0](http://www.geostat.ge/) საქართველოს სტატისტიკის ეროვნული სამსახური

**საგარეო ეკონომიკური საქმიანობის სტატისტიკური გამოკვლევის**

**ინსტრუქცია**

დამტკიცებულია სსიპ „საქსტატის“ საბჭოს 2017 წლის 16 მარტის №6 დადგენილებით

თბილისი 2017

**საგარეო ეკონომიკური საქმიანობის სტატისტიკური გამოკვლევის ინსტრუქცია**

**გამოკვლევის დასახელება**: `მონაცემები საგარეო ეკონომიკური საქმიანობის შესახებ~.

**დაფინანსების წყარო:** სახელმწიფო ბიუჯეტი, სტატისტიკურ სამუშაოთა პროგრამა.

**პერიოდულობა:**

კვარტალური, წლიური.

**ინსტრუმენტარი:**

კვარტალური #04-02-02 და წლიური #04-02-01 კითხვარები “მონაცემები საგარეო ეკონომიკური საქმიანობის შესახებ”.

**გამოკვლევის მიზანი და მისი ჩატარების მნიშვნელობა:**

ა) საქართველოში განხორციელებული პირდაპირი უცხოური ინვესტიციების მოცულობის გაანგარიშება;

ბ) საგადასახდელო ბალანსისათვის კერძო არასაფინანსო სექტორის პორტფელის ინვესტიციებისა და სხვა ინვესტიციების მონაცემთა დამუშავება;

გ) საგადასახდელო ბალანსისათვის კერძო არასაფინანსო სექტორის საერთაშორისო მომსახურების მონაცემთა დამუშავება;

დ) საგარეო ვალის სტატისტიკისათვის კერძო არასაფინანსო სექტორის საგარეო ვალის მონაცემების დამუშავება;

ე) საერთაშორისო საინვესტიციო პოზიციისა და ფინანსური ანგარიშისათვის ოპერაციებისა და ნაშთების შესახებ მონაცემების მიღება-დამუშავება.

**გამოკვლევის შედეგები (ძირითადი პროდუქტი):**

საქართველოში განხორციელებული პირდაპირი უცხოური ინვესტიციების მოცულობა ქვეყნების, ეკონომიკის სექტორების, ინფორმაციის წყაროების, ქვეყნის რეგიონების და ძირითადი შემადგენელი კომპონენტების ჭრილში.

**შედეგების გამოქვეყნების ვადები:**

კვარტალური ინფორმაცია ქვეყნდება საანგარიშო კვარტალის დასრულებიდან არა უგვიანეს 70-ე დღეს, ხოლო წლიური - მომდევნო წლის 15 აგვისტოს.

**გამოკვლევის მეთოდი:**

საგარეო ეკონომიკური საქმიანობის სტატისტიკური გამოკვლევა ამჟამად მოიცავს საქართველოს ყველა რეგიონს\* (ოკუპირებული ტერიტორიების გარდა). გამოსაკვლევი ობიექტები უნდა აკმაყოფილებდნენ შემდეგი ძირითადი კრიტერიუმებიდან ერთ-ერთს მაინც:

- საწარმოს ჰყავს არარეზიდენტი დამფუძნებელი;

* ახორციელებს ექსპორტ-იმპორტის ოპერაციებს;
* არარეზიდენტებისგან აქვს აღებული სესხი ან გაცემული მათზე;
* არარეზიდენტი ფლობს რეზიდენტი საწარმოს მიერ გამოშვებულ სავალო ფასიან ქაღალდებს;
* დეპოზიტები აქვს განთავსებული არარეზიდენტ ბანკებში;
* ფლობს არარეზიდენტი საწარმოს საწესდებო ან სააქციო კაპიტალის წილს;
* ფლობს არარეზიდენტი საწარმოს მიერ გამოშვებულ სავალო ფასიან ქაღალდებს;
* არარეზიდენტებს უწევს ან/და მათგან იღებს მომსახურებას.

ყოველი კვლევის დაწყებამდე ხორციელდება გამოსაკვლევ საწარმოთა ნუსხის განახლება მათი საქმიანობისა და დამფუძნებელთა კლასიფიკაციის მიხედვით.

გამოკითხვა ტარდება ელექტრონული ან ნაბეჭდი კითხვარების მეშვეობით ინტერვიუერების დახმარებით.

**გამოსაკვლევ საწარმოთა რაოდენობა:**

გამოსაკვლევ საწარმოთა რაოდენობა დღეისათვის მოიცავს 6000-მდე ეკონომიკურ სუბიექტს. გამოკვლევას ექვემდებარება ყველა შერჩეული სუბიექტი სრული მოცვით.

**გამოკვლევის ობიექტი:**

არასაფინანსო კორპორაციების სექტორი.

**ინტერვიუერთა ცოდნის ამაღლება და შეფასება:**

ახალი ინტერვიუერების შერჩევა ხორციელდება საქსტატის მიერ დადგენილი წესის შესაბამისად.

საგარეო ვაჭრობისა და უცხოური ინვესტიციების სტატისტიკის სამმართველოს უფლებამოსილმა პირმა რეგულარულად უნდა განახორციელოს შესაბამისი სამმართველოს ფარგლებში მიმდინარე გამოკვლევაში მონაწილე ინტერვიუერთა ცოდნის შეფასება, მათთან უშუალოდ გასაუბრებისა ან/და ტესტირების ჩატარების გზით. გარდა ამისა, მან უნდა უზრუნველყოს ინტერვიუერთა ტრენინგი, გამოკვლევის მეთოდოლოგიაში (კითხვარები, გამოკვლევის დიზაინი) გარკვეული ცვლილებების შეტანის ან სხვა საჭიროების შემთხვევაში.

**საველე სამუშაოები:**

კითხვარით გათვალისწინებული ინფორმაციის მოპოვების (კითხვარის შევსების) რამდენიმე მეთოდი არსებობს და უნდა განხორციელდეს შემდეგი პრიორიტეტული თანმიმდევრობით:

• ონლაინ კითხვარი (ონლაინ გამოკვლევა);

• ელექტრონული კითხვარი (ელექტრონული ფოსტით მიღებული ინტერვიუ);

• ფაქსი და ფოსტა (კურიერი) იშვიათ და გამონაკლის შემთხვევებში;

• საწარმოს წარმომადგენლის ვიზიტი საქსტატის შესაბამის ოფისში და მისგან მონაცემების აღება (იმ შემთხვევაში თუ რესპონდენტი მოითხოვს);

• ინტერვიუერის ვიზიტი საწარმოში (საჭიროების შემთხვევაში);

• სატელეფონო ინტერვიუ (მხოლოდ გამონაკლის შემთხვევებში. ასეთ შემთხვევაში დაფიქსირდეს საკონტაქტო ნომერი, პირის ვინაობა და დაკავშირების თარიღი-დრო).

**ინტერვიუერთა ფუნქციები, მოვალეობები და ქცევის ზოგადი წესები:**

(საველე სამუშაოების დაწყებამდე ინტერვიუერს გადაეცემა გამოსაკვლევ საწარმოთა სია. საველე სამუშაოების განსახორციელებლად მას ეძლევა დაახლოებით 45 კალენდარული დღე.

საველე სამუშაოების დაწყებამდე რამდენიმე დღით ადრე, თითოეულ გამოსაკვლევ ორგანიზაციას, ელექტრონულ ფოსტაზე ინფორმაციული ტექნოლოგიების სამმართველოს მიერ, ეგზავნება ინფორმაცია შესაბამისი კითხვარის შევსების მოთხოვნის შესახებ, "ოფიციალური სტატისტიკის შესახებ" საქართველოს კანონის 25-ე მუხლის მითითებით. აღნიშნული მუხლი გულისხმობს სტატისტიკის ეროვნული სამსახურისათვის ინფორმაციის მიწოდების ვალდებულებას და წარუდგენლობის შემთხვევაში გათვალისწინებულ პასუხისმგებლობას, რომელიც განსაზღვრულია საქართველოს ადმინისტრაციულ სამართალდარღვევათა კოდექსით დადგენილი წესით (მუხლი 17712). აღნიშნული წერილი ასევე მოიცავს ინფორმაციას მომხმარებლის სახელისა და პაროლის შესახებ, რომლითაც უნდა ისარგებლოს საწარმომ. საჭიროების შემთხვევაში (საწარმოს ინიციატივის საფუძველზე), ინტერვიუერს უფლება აქვს შეცვალოს საწარმოს პაროლი და ვალდებულია ამის შესახებ აცნობოს საწარმოს წარმომადგენელს.

ინტერვიუერი ვალდებულია საველე სამუშაოების პერიოდში თვალყური ადევნოს საწარმოების მიერ ონლაინ კითხვარების შევსებას და საჭიროების შემთხვევაში დაუკავშირდეს საწარმოს წარმომადგენელს კითხვარის შევსების ან/და კორექტირების თხოვნით.

რესპონდენტთან დაკავშირებისას, პირველ რიგში, ინტერვიუერს ევალება წარადგინოს საკუთარი თავი და უწყება, ასევე, რესპონდენტს გააცნოს გამოკვლევის მიზანი და მნიშვნელობა (ახლადშერჩეული ბიზნეს სუბიექტის შემთხვევაში). შემდგომ პერიოდებში საკმარისია წარადგინოს საკუთარი თავი, უწყება და იმ გამოკვლევის დასახელება, რომლის გამოც უკავშირდება რესპონდენტს. აცნობოს, რომ კითხვარი და მის შევსებასთან დაკავშირებული კონსულტაციები უფასოა.

თუ ინტერვიუერი რესპონდენტს უკავშირდება ტელეფონის საშუალებით, პირველ რიგში უნდა შესთავაზოს ონლაინ კითხვარის შევსება და აუხსნას მასთან დაკავშირებული პროცედურები.

იმ შემთხვევაში, თუ რესპონდენტი უარს აცხადებს ონლაინ კითხვარის შევსებაზე, სხვადასხვა მიზეზის გამო, ინტერვიუერმა უნდა შესთავაზოს კითხვარის ელექტრონულად შევსება, უნდა აცნობოს, რომ კითხვარის ელექტრონული ვერსია განთავსებულია ვებ-გვერდზე ან გაუგზავნოს ელექტრონული ფოსტის საშუალებით.

იმ შემთხვევაში, თუ რესპონდენტი უარს აცხადებს კითხვარის ელექტრონულ შევსებაზე სხვადასხვა მიზეზების გამო, ინტერვიუერს უფლება აქვს შესთავაზოს საქსტატის ოფისში ვიზიტი და კითხვარის ადგილზე შევსება.

იმ შემთხვევაში თუ ინტერვიუერი ვერ უკავშირდება რესპონდენტს ან რესპონდენტი უარს აცხადებს ელექტრონულ დეკლარირებაზე ან/და საქსტატის შესაბამის ოფისში ვიზიტზე, ინტერვიუერი ვალდებულია განახორციელოს ვიზიტი შესაბამის მისამართზე. ვიზიტის დროის შეთანხმება წინასწარ ხდება რესპონდენტთან. თუ მისამართზე ერთხელ მისვლისას ინტერვიუერს დაკეტილი დახვდა საწარმო ან ვერ მოახერხა პასუხისმგებელი პირის ნახვა, იგი ვალდებულია მეორედ განახორციელოს ვიზიტი რამოდენიმე დღის შემდეგ (სასურველია ინტერვიუერმა კითხვარში დააფიქსიროს მისვლის თარიღი და დრო).

იმ შემთხვევაში, თუ რესპონდენტი უარს აცხადებს ელექტრონულ დეკლარირებაზე ან/და საქსტატის შესაბამის ოფისში ვიზიტზე, ამასთან ინტერვიუერი ადგილზე მისვლითაც ვერ ახერხებს საწარმოს წარმომადგენელთან დაკავშირებას, ინტერვიუერს შეუძლია განახორციელოს სატელეფონო ინტერვიუ (მხოლოდ გამონაკლის შემთხვევებში). ამ შემთხვევაში კითხვარის შენიშვნაში უნდა დაფიქსირდეს ინტერვიუს თარიღი, რესპონდენტის სახელი, გვარი, თანამდებობა და ტელეფონის ნომერი, რომელზეც დაუკავშირდა ინტერვიუერი რესპონდენტს.

ინტერვიუერი ვალდებულია გადაამოწმოს საწარმოს მიერ ელექტრონულად შევსებული ონლაინ კითხვარი, ხოლო რესპონდენტის მიერ სხვა ფორმით (ბეჭდური ვერსია და ა.შ.) წარმოდგენილი მონაცემების შემთხვევაში, უზრუნველყოს შესაბამისი ელექტრონული კითხვარის სწორად და სრულყოფილად შევსება (რედაქტირება, დამუშავება და ონლაინ ფორმაში ჩაწერა).

ელექტრონული ფორმით შევსებულ კითხვარში უზუსტობების აღმოჩენის შემთხვევაში, ინტერვიუერი ვალდებულია გაასწოროს მასში არსებული ხარვეზები რესპონდენტთან დაკავშირების გზით.

თბილისის ბიურო ახორციელებს კითხვარების საბოლოო კონტროლს. შედეგად კითხვარებს პროგრამულად ენიჭება შესაბამისი სტატუსი "დაბრუნებულია გასასწორებლად" ან “დასრულებული”. "დაბრუნებულია გასასწორებლად" სტატუსის შემთხვევაში, ინტერვიუერი ვალდებულია კვლავ გადახედოს კითხვარს, მოახდინოს კორექტირება ან დასაშვები შეცდომების შემთხვევაში, შენიშვნის დაფიქსირება და ხელახლა გადააგზავნოს შესაბამისი კითხვარი. დანარჩენი რეგიონების შემთხვევაში, ინტერვიუერის მიერ კითხვარის გადაგზავნის შემდეგ, კონტროლის ფუნქცია ევალება ტერიტორიული ორგანოს (სამმართველოს) უფროსს ან შესაბამისი დავალების მიმღებ თანამშრომელს.

**რეგიონული ზედამხედველობა:**

რეგიონულ ზედამხედველობას ახორციელებენ საქსტატის ტერიტორიული ორგანოების ხელმძღვანელები. ისინი ვალდებულნი არიან უზრუნველყონ თავისი რეგიონის სამოქმედო ტერიტორიაზე შესაბამისი სამუშაოების ხარისხიანად შესრულება და შევსებული კითხვარების კომპიუტერული დამუშავება. მათ (ქ. თბილისის გარდა) ევალებათ საველე სამუშაოების დასრულებამდე ეტაპობრივად გადაამოწმონ ცალკეული ინტერვიუერის მიერ შევსებული კითხვარები. ქ. თბილისის შემთხვევაში, კითხვარების დიდი მოცულობიდან გამომდინარე, თბილისის ბიუროს უფროსის ან დელეგირებული პირის მიერ, ცალკეული ინტერვიუერის მიერ შევსებული კითხვარები, ეტაპობრივად უნდა გადამოწმდეს შერჩევით.

საველე სამუშაოების პერიოდში, ინტერვიუერი შეკითხვების შემთხვევაში უნდა დაუკავშირდეს კომპეტენტურ პირს (შესაბამისი ტერიტორიული ორგანოს ხელმძღვანელს ან მის მიერ შესაბამის კვლევაზე მიმაგრებულ პირს ან შესაბამისი კვლევის ხელმძღვანელი სამმართველოს წარმომადგენელს).

საველე სამუშაოების დასრულების შემდეგ, ტერიტორიული ორგანოების ხელმძღვანელებმა უნდა წარმოადგინონ ანგარიში საველე სამუშაოების მიმდინარეობისა და მათ მიერ შესრულებული სამუშაოების შესახებ, ასევე, გამოუპასუხებელი საწარმოების ნუსხა შესაბამისი სტატუსების მითითებით.

**კოორდინაცია საგარეო ვაჭრობისა და უცხოური ინვესტიციების სტატისტიკის სამმართველოს მიერ:**

კვლევის კოორდინაციას ახორციელებს საგარეო ვაჭრობისა და უცხოური ინვესტიციების სტატისტიკის სამმართველო.

**შესრულებული სამუშაოს წარდგენა საგარეო ვაჭრობისა და უცხოური ინვესტიციების სტატისტიკის სამმართველოში:**

საგარეო ვაჭრობისა და უცხოური ინვესტიციების სტატისტიკის სამმართველოს გადაეცემა მონაცემთა ბაზა ელექტრონული ვერსიის სახით, საველე სამუშაოებთან დაკავშირებით მომზადებულ ანგარიშთან ერთად. გარდა აღნიშნულისა, შევსებული კითხვარების ბეჭდური ვერსიებიც იგზავნება შესაბამის სამმართველოში (მათი არსებობის შემთხვევაში).

წარმოდგენილი მონაცემთა ბაზისა და შევსებული კითხვარების ბეჭდური ვერსიების (მათი არსებობის შემთხვევაში) მიღებას, აღრიცხვას, მონაცემთა ხარისხის ზოგად კონტროლს და საველე სამუშაოებთან დაკავშირებით წარმოდგენილი ანგარიშის განხილვას ახორციელებს საგარეო ვაჭრობისა და უცხოური ინვესტიციების სტატისტიკის სამმართველო, რომელიც აფორმებს როგორც გაგზავნილი ცარიელი, ისე მიღებული შევსებული ნაბეჭდი კითხვარების შესახებ მიღება-ჩაბარების აქტებს. საქსტატის დარგობრივი სამმართველო ამოწმებს ასევე ტერიტორიული ორგანოს (სამმართველოს) უფროსების (მოვალეობის შემსრულებლის) მიერ წარმოდგენილ ხელმოწერილ "ფინანსურ ანგარიშებს", რომელსაც ხელს აწერს შესაბამისი დარგობრივი სამმართველოს უფროსიც (მოვალეობის შემსრულებელი).

**მონაცემთა რედაქტირება და დამუშავება:**

მიღებულ მონაცემთა რედაქტირებასა და დამუშავებას ახორციელებს შესაბამისი ტერიტორიული ორგანო. მომდევნო ეტაპზე, საწარმოთა მონაცემთა ბაზის კონტროლს მიკრო დონეზე ახორციელებს საგარეო ვაჭრობისა და უცხოური ინვესტიციების სტატისტიკის სამმართველო.

საგარეო ვაჭრობისა და უცხოური ინვესტიციების სტატისტიკის სამმართველო და ტერიტორიული ორგანოები (სამმართველოები) ასევე უზრუნველყოფენ ინტერვიუერთა კონსულტაციებს კითხვარების რედაქტირების, დამუშავებისა და კომპიუტერში ჩაწერის თვალსაზრისით. გარდა ამისა, ისინი ახორციელებენ საწარმოთა ჩა­წე­რი­ლი კითხვარების გადამოწმებას ცალკეული საწარმოს დონეზე, რათა თავიდან იქნეს აცი­ლე­ბული შეცდომები და უზუსტობები.

**მონაცემთა ბაზის ფორმირება:**

საგარეო ვაჭრობისა და უცხოური ინვესტიციების სტატისტიკის სამმართველომ უნდა განახორციელოს ჩაწერილი კითხვარების ბაზის გაწმენდისა და კონტროლის სამუშაოები.

**მონაცემთა დამუშავება და ანალიზი:**

გამოკვლევის შედეგების ამსახველი გამომავალი ცხრილების დამუშავებასა და ანალიზს ახორციელებს საგარეო ვაჭრობისა და უცხოური ინვესტიციების სტატისტიკის სამმართველო, რომელიც ასევე უზრუნველყოფს, ანალიზური მასალის მომზადებას ძირითად საშედეგო ცხრილებთან და გრაფიკებთან ერთად. სამუშაოს საერთო კოორდინაციას ახორციელებს სამმართველოს უფროსი.

საბოლოო ანალიზი, შედეგების ამსახველ ცხრილებთან ერთად, გამოქვეყნებამდე რამდენიმე დღით ადრე, წარედგინება საქსტატის ხელმძღვანელობას, რომლებიც იღებენ გადაწყვეტილებას აღნიშნული მასალების გამოქვეყნების შესახებ.

მონაცემთა გამოქვეყნება ხორციელდება დადგენილი წესის შესაბამისად.

**ღონისძიებები გამოუპასუხებლობასთან დაკავშირებით:**

გამოუპასუხებლობასთან დაკავშირებული საკითხების პროცედურული წარმოება ხორციელდება "ოფიციალური სტატისტიკის შესახებ" საქართველოს კანონის 25-ე მუხლის შესაბამისად.

\*ტერმინის განმარტება

რეგიონი (ყველგან ტექსტში) - საქართველოს ავტონომიური რესპუბლიკა, ქ. თბილისის მუნიციპალიტეტი, სახელმწიფო რწმუნებულის - გუბერნატორის სამოქმედო ტერიტორიები.